Golden Triangle plot 


Når et lægemiddel til behandling af lidelser i hjernen indtages oralt, er der mange forhindringer det 
skal igennem, inden det endeligt binder sig til sit ”target” i hjernen og udøver sin effekt. 


Den første forhindring er, at det skal absorberes fra mave-tarm-kanalen og ledes ud i blodbanerne. I 
blodbanerne findes proteiner og fedtstoffer, der kan binde sig til lægemidlet. Det er kun ubundet 
lægemiddel, som kan udøve sin virkning ved at binde sig på sit ”target”. Fra blodbanerne 
transporteres lægemidlet til leveren. I leveren skal lægemidlet helst ikke nedbrydes af leverens 
katabolske (nedbrydende) enzymer. Fra leveren kan lægemidlet endelig transporteres mod hjernen 
gennem blodårerne, hvor det efter at have passeret blod-hjerne-barrieren, endeligt kan binde sig til 
sit ”target”. 


| ethvert lægemiddel er der nogle funktionelle grupper, som er nødvendige for, at lægemidlet har 
lige præcis den rigtige virkning. Det er de funktionelle grupper, som bestemmer stoffets fysiske og 
kemiske egenskaber. I slutningen af 1990'erne analyserede computer-kemikeren Chris Lipinski de 
fysisk-kemiske egenskaber af 2500 lægemiddelkandidater, og Lipinski opdagede det mønster, at 90% 
af alle lægemiddelkandidaterne var små og lipofile molekyler, der opfyldte stringente krav, som 
siden er blevet kaldet ” Lipinski Rule-of-Five” eller Ro5. 


Nyere forskning har afdækket de bagved liggende biologiske årsager til Lipinski’s regler. Et molekyles 
evne til at trænge igennem en biomembran (permeabilitet), samt hvor stabilt det er mod 
nedbrydning i leveren (metabolisk stabilitet), afgøres af dets fysiske og kemiske egenskaber, især 
molekylvægt (Mw) og lipofilicitet (LogP). 


Det såkaldte Golden Triangle-plot (Bioorganic & Medicinal Chemistry Letters 19 (2009) 5560—5564) 
er et grafisk plot af molekylvægt versus lipofilicitet LogP eller LogD7.4. Forskere har målt, hvor godt 
lægemidler passerer en biomembran (f.eks. tarmen eller blod-hjerne-barrieren) samt, hvor 
metabolisk stabile de er over for lever-nedbrydning. Det viser sig, at hvis man plotter molekylvægt 
versus lipofilicitet, så befinder 77% af alle CNS-lægemidler sig inden for et trekantet område, 

kaldet ”the golden triangle” (Figur 1). Trekanten har sin apex (toppunkt) ved molekylvægt = 450 og 
LogD7.4 = 1.5 og en basislinje fra LogD7.4 = -2.0 til LogD7.4 = 5.0 ved molekylvægt = 200. 


Kemiske stoffer, der ligger inden for den gyldne trekant, er mere tilbøjelige til at være metabolisk 
stabile og have en god membranpermeabilitet end dem udenfor. Figur 2 er en skabelon, som kan 
anvendes til at plotte egne stoffer ind i. 

Figur 1: Plot of MW vs. LogD7.4 for 591 lægemidler som virker i kroppen og ikke i hjernen (cyan) og 
273 CNS lægemidler (gul). Golden Triangle er fremhævet med ferskenfarve. 


Kilde: DRUG-LIKE PROPERTIES AND DECISION-MAKING IN MEDICINAL CHEMISTRY; Jan Kehler, Lars 
Kyhn Rasmussen, and Morten Jørgensen, bogkapitel fra Textbook of Drug Design and Discovery, Fifth 
Edition, edited by Kristian Stromgaard, Povl Krogsgaard-Larsen og Ulf Madsen. 

Figur 2: skabelon af Golden triangle plot. 


